b"\n_START_ARTICLE_\nMorton Feldman\n_START_PARAGRAPH_\nMortonas Feldmanas (angl. Morton Feldman; 1926\xc2\xa0m. sausio 12 d.\xc2\xa0Niujorke \xe2\x80\x93 1987\xc2\xa0m. rugs\xc4\x97jo 3 d. Niujorke)\xc2\xa0\xe2\x80\x93 amerikie\xc4\x8di\xc5\xb3 kompozitorius._NEWLINE_M. Feldmanas kartu su kitais garsiais kompozitoriais\xc2\xa0\xe2\x80\x93 Johnu Cage\xe2\x80\x98u, Christianu Wolffu ir Earle\xe2\x80\x98u Brownu\xc2\xa0\xe2\x80\x93 priklaus\xc4\x97 vadinamajai Niujorko mokyklai. Feldmano k\xc5\xabryba\xc2\xa0\xe2\x80\x93 da\xc5\xbeniausiai tyli ir l\xc4\x97tai besivystanti. Jo muzikos idealas\xc2\xa0\xe2\x80\x93 \xe2\x80\x9eleisti garsams b\xc5\xabti pa\xc4\x8diais savimi\xe2\x80\x9c.\n_START_SECTION_\nBiografija ir k\xc5\xabryba\n_START_PARAGRAPH_\nMortonas Feldmanas gim\xc4\x97 Niujorke, rus\xc5\xb3 \xc5\xbeyd\xc5\xb3 imigrant\xc5\xb3 \xc5\xa1eimoje. Jo t\xc4\x97vas buvo vaik\xc5\xb3 palt\xc5\xb3 gamintojas. Vaikyst\xc4\x97je M. Feldmanas fortepijonu mok\xc4\x97si groti pas Ver\xc4\x85 Maurin\xc4\x85 Press. 1948-1949 m. studijavo kompozicij\xc4\x85 pas Wallingfordas Rieggeris ir Stefanas Wolpe, su kuriuo Feldmanas nuolat diskutuodavo apie muzik\xc4\x85 ir men\xc4\x85. Tuo metu mok\xc4\x97si taip pat ir tapyti pas P. Guston\xc4\x85._NEWLINE_\xc5\xa0e\xc5\xa1tajame XX a. de\xc5\xa1imtmetyje M. Feldmanas Niujorko filharmonijos orkestro koncerte klaus\xc4\x97si Antono Weberno Simfonijos op. 21 atlikimo, po kurio i\xc5\xa1kart paliko sal\xc4\x99, nes buvo paveiktas nepagarbios publikos reakcijos \xc4\xaf \xc5\xa1\xc4\xaf k\xc5\xabrin\xc4\xaf. Foj\xc4\x97 kompozitorius sutiko John\xc4\x85 Cage\xe2\x80\x98\xc4\x85, kuris buvo pasiruo\xc5\xa1\xc4\x99s i\xc5\xa1eiti ir jaut\xc4\x97si taip pat. Abu kompozitoriai greitai tapo gerais draugais, M. Feldmanas net \xc4\xafsik\xc4\x97l\xc4\x97 gyventi \xc4\xaf nam\xc4\x85, kuriame buvo apsistoj\xc4\x99s Johnas Cage\xe2\x80\x98as. \xc5\xa0ios draugyst\xc4\x97s d\xc4\x97ka M. Feldmanas susipa\xc5\xbeino su \xc4\xafvairias menininkais: skulptoriumi Richard Lippoldu, dailininkais Sonia Sekula, Robertu Rauschenbergu ir kitais, tokiais kompozitoriais, kaip Henry Cowellu, Virgilu Thomsonu ir George\xe2\x80\x98u Antheilu._NEWLINE_Kompozitoriaus k\xc5\xabrybai didel\xc4\x99 \xc4\xaftaka tur\xc4\x97jo J. Cage'o muzika ir abstrak\xc4\x8dioji ekspresionizmo tapyba. Min\xc4\x97to autoriaus paskatintas Feldmanas \xc4\x97m\xc4\x97 ra\xc5\xa1yti k\xc5\xabrinius, kuriuose nesilaik\xc4\x97 tradicin\xc4\x97s harmonijos ar serializmo technikos suvar\xc5\xbeym\xc5\xb3. Jis eksperimentavo su nestandartin\xc4\x97mis muzikos notacijos sistemomis: partit\xc5\xabrose naudojo tinklel\xc4\xaf, nurodydavo, kiek, bet ne kurios natos tur\xc4\x97t\xc5\xb3 nuskamb\xc4\x97ti per tam tikr\xc4\x85 laik\xc4\x85. Tokie atsitiktinumo muzikoje bandymai \xc4\xafkv\xc4\x97p\xc4\x97 John\xc4\x85 Cage\xe2\x80\x98\xc4\x85 para\xc5\xa1yti k\xc5\xabrin\xc4\xaf \xe2\x80\x9ePermain\xc5\xb3 muzika\xe2\x80\x9c (angl. \xe2\x80\x9eMusic of Changes\xe2\x80\x9c)._NEWLINE_Johnas Cage\xe2\x80\x98as bi\xc4\x8diul\xc4\xaf supa\xc5\xbeindino ir su svarbiais Niujorko dailininkais, kuri\xc5\xb3 abstrak\xc4\x8diojo ekspresionizmo paveikslai \xc4\xafkv\xc4\x97p\xc4\x97 Morton\xc4\x85 Feldman\xc4\x85 para\xc5\xa1yti tokius k\xc5\xabrinius, kaip \xe2\x80\x9eRothko Chapel\xe2\x80\x9c (1971) ir \xe2\x80\x9eFor Frank O\xe2\x80\x98Hara\xe2\x80\x9c (1973). 1977 metais jis para\xc5\xa1\xc4\x97 oper\xc4\x85 \xe2\x80\x9eNeither\xe2\x80\x9c (libr. Samuel Beckett)._NEWLINE_Feldmanas gavo u\xc5\xbesakym\xc4\x85 para\xc5\xa1yti muzik\xc4\x85 Jacko Gafreino 1961 met\xc5\xb3 filmui \xe2\x80\x9eSomething Wild\xe2\x80\x9c. Ta\xc4\x8diau, i\xc5\xa1gird\xc4\x99s muzik\xc4\x85 \xc4\xaf\xc5\xbeanginei scenai, re\xc5\xbeisierius at\xc5\xa1auk\xc4\x97 u\xc5\xbesakym\xc4\x85 ir perleido j\xc4\xaf kompozitoriui Aaronui Coplandui. Jackas Gafreinas buvo nepatenkintas, nes scenoje, kurioje yra prievartaujama jo \xc5\xbemona, skamba \xc4\x8delestos atliekama muzika._NEWLINE_1970 metais Mortono Feldmano muzika radikaliai pasikeit\xc4\x97. Kompozitorius grafin\xc4\x99 nereguliaraus ritmo notacij\xc4\x85 i\xc5\xa1keit\xc4\x97 \xc4\xaf tradicin\xc4\x97s notacijos kompozicijas. Pirmasis \xc5\xa1io laikotarpio k\xc5\xabrinys \xe2\x80\x9eMadame Press Died Last Week at Ninety\xe2\x80\x9c buvo skirtas jo vaikyst\xc4\x97s fortepijono mokytojai Verai Maurinai Press._NEWLINE_1973 metais, b\xc5\xabdamas 47-eri\xc5\xb3, Feldmanas tapo profesoriumi Bafalo universitete. Iki to laiko jis dirbo \xc5\xa1eimos tekstil\xc4\x97s versle Niujorke._NEWLINE_V\xc4\x97liau jis prad\xc4\x97jo komponuoti ilgos trukm\xc4\x97s k\xc5\xabrinius, da\xc5\xbenai vienos i\xc5\xa1tisos dalies ir ilgesnius nei pus\xc4\x97 valandos. Tarp toki\xc5\xb3 k\xc5\xabrini\xc5\xb3\xc2\xa0\xe2\x80\x93 \xe2\x80\x9eViolin and String Qartet\xe2\x80\x9c (1985, apie 2 val.), \xe2\x80\x9eFor Philip Guston\xe2\x80\x9c (1984, apie 4 val.) ir \xe2\x80\x9eString Quartet II\xe2\x80\x9c (1983, 6 valand\xc5\xb3 trukm\xc4\x97s, be joki\xc5\xb3 pertrauk\xc5\xb3). Paprastai \xc5\xa1iuose k\xc5\xabriniuose kompozitorius i\xc5\xa1laiko l\xc4\x97t\xc4\x85 vystym\xc4\x85 ir naudoja daugiausia labai tylius garsus. Pats M. Feldmanas teig\xc4\x97, jog \xc5\xa1iuo laikotarpiu jam tapo \xc4\xafdom\xc5\xabs b\xc5\xabtent tik labai tylus garsai._NEWLINE_Feldmanas prie\xc5\xa1 mirt\xc4\xaf ved\xc4\x97 kanadie\xc4\x8di\xc5\xb3 kompozitor\xc4\x99 Barbar\xc4\x85 Monk. Kompozitorius mir\xc4\x97 1987 metais savo namuose Bafale. Mirties prie\xc5\xbeastis\xc2\xa0\xe2\x80\x93 kasos v\xc4\x97\xc5\xbeys.\n_START_SECTION_\nK\xc5\xabriniai\n_START_PARAGRAPH_\nM. Feldmanas i\xc5\xa1 viso para\xc5\xa1\xc4\x97 apie 184 muzikos k\xc5\xabrinius. Tarp j\xc5\xb3\xc2\xa0\xe2\x80\x93 k\xc5\xabriniai orkestrui, solo instrumentams ir orkestrui, vokaliniai, kameriniai k\xc5\xabriniai, muzika fortepijonui ir kitiems instrumentams solo, baletas, opera, muzika spektakliui, elektronin\xc4\x97 k\xc5\xabryba. Muzikoje propagavo neapibr\xc4\x97\xc5\xbetumo id\xc4\x97j\xc4\x85 - partit\xc5\xabrose tik apytikriai \xc5\xbeym\xc4\x97jo gars\xc5\xb3 auk\xc5\xa1t\xc4\xaf, pateikdavo nebaigt\xc4\x85 k\xc5\xabrinio variant\xc4\x85. Muzika da\xc5\xbenai stati\xc5\xa1ka._NEWLINE_Svarbiausi k\xc5\xabriniai - instrumentiniai ciklai \xc4\xafvairi\xc5\xb3 sud\xc4\x97\xc4\x8di\xc5\xb3 ansambliams:_NEWLINE_Extensions I-V (1951-60)_NEWLINE_Baletas Ixion 10 instrument\xc5\xb3 (1960)_NEWLINE_Duration I-V (1960-61)_NEWLINE_Vertical Thoughts I-V (1963-70)_NEWLINE_De Koonig fortepijonui, violon\xc4\x8delei, smuikui, valtornai ir mu\xc5\xa1amiesiems (1963)_NEWLINE_The Viola in my Life I-IV (1970-71)_NEWLINE_2 Stygini\xc5\xb3 kvartetai (1979,1983)_NEWLINE_The Turfan Fragments orkestrui (1980)_NEWLINE_Triadic Memories fortepijonuinui (1981)_NEWLINE_For John Cage (1982)_NEWLINE_Taip pat ra\xc5\xa1\xc4\x97 muzik\xc4\x85 instrumentams ir balsui:_NEWLINE_The Swallows of Salangan chorui ir 76 instrumentams (1961)_NEWLINE_For Franz Kline sopranui, smuikui, violon\xc4\x8delei, valtornai, kurantams ir fortepijonui (1964)_NEWLINE_The Rothko Chapel v\xc4\x8d., chorui ir mu\xc5\xa1amiesiems (1972)_NEWLINE_Monodrama Neither (\xe2\x80\x9eNiekas\xe2\x80\x9c) sopranui ir orkestrui, pagal S. Beckett\xc4\x85 (1977)_NEWLINE_Three voices 3 sopranams arba balsui ir magnetofono juostai (1982)"